তিনি ছিলেন খাঁটি জাতীয়তাবাদী দেশপ্রেমিক। দেশের কল্যাণ ও জনগণের সার্বিক মুক্তি সাধন তাঁর চিন্তা-চেতনায় নিত্য জুড়ে ছিল। এ কারণে তিনি স্থাপত্য পেশায় সীমাবদ্ধ থাকতে চাননি। স্থাপত্যকলা দিয়ে একটি ভবন ও এর আশপাশের এনভায়রনমেন্ট সুন্দরভাবে নির্মাণ করা যায়। কিন্তু সমস্ত বাংলাদেশকে সাজানো বাগানের মতো সজ্জিত করা যায় ফিজিক্যাল প্ল্যানিংয়ের মাধ্যমে। তাই সরকারে যে দু-একজন প্ল্যানার ছিলেন (বেসরকারি পেশায় কোনো প্ল্যানার ছিলেন না), তাঁদের তিনি অফিসে আমন্ত্রণ করে গভীরভাবে ও গুরুত্বসহকারে দিনের পর দিন আলাপ করতেন। ফিজিক্যাল প্ল্যানিং মন্ত্রণালয় প্রতিষ্ঠার জন্য অক্লান্ত চেষ্টা করে গেছেন। রাজনীতিবিদদের আগ্রহ ও আমলাদের উদ্যোগের অভাবে ব্যর্থ হয়েছেন।